Cu toate acestea, acordul a fost de scurtă durată: înființarea unei mici provincii în Moreea a fost pentru Paleologi doar primul pas pentru recuperarea întregii peninsule, iar William a fost, de asemenea, implicat în eforturile latine de a contracara împăratul și de a recâștiga Constantinopolul. Sebastokratorul Constantin Paleologul, fratele vitreg al împăratului bizantin Mihail al VIII-lea Paleologul, a atacat fără succes de două ori Principatul Ahaia: Bătălia de la Prinitza în 1263 și Bătălia de la Makryplagi din anul următor. Prima luptă a fost pierdută datorită încrederii prea mari a armatei bizantine (după Bătălia de la Pelagonia) care a fost atacată surprinzător de o forță mai mică latină condusă de Ioan de Katavas. În "Cronica din Moreea" un trimis al lui Mihail Paleologul îi reproșează comandantului bizantin, Constantin Paleologul, că a neglijat lecțiile Bătăliei de la Pelagonia și s-a confruntat direct cu francii în loc să folosească vreo stratagemă și să tragă cu arcașii în caii lor. În a doua luptă, de la Makryplagi, mercenarii turci din tabăra bizantină, care s-au plâns de neplata salariilor, au dezertat la ahei. William al II-lea a atacat apoi bizantinii slăbiți și a obținut o nouă victorie majoră. Cele două bătălii de la Prinitza și Makryplagi au pus astfel capăt eforturilor lui Mihail Paleologul de recuperare a întregii peninsule Moreea și au asigurat stăpânirea latină în Moreea timp de peste o generație.